**Všeobecné záväzné nariadenie Obce Sihelné č. 3/2015**

**o vylepovaní volebných plagátov na verejných priestranstvách**

Obec Sihelné v súlade s ustanoveniami § 11 ods. 4 písm. g/ zákona č. 369/1990 Zb. o obecnom zriadení v znení neskorších predpisov a § 16 zákona č. 181/2014 Z.z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (ďalej zákon)

**vydáva**

pre územie obce Sihelné návrh všeobecného záväzného nariadenia obce Sihelné o vylepovaní volebných plagátov na verejných priestranstvách.

**Čl. 1**

**Predmet nariadenia**

Všeobecne záväzné nariadenie vyhradzuje miesta a určuje podmienky na vylepovanie volebných plagátov na verejných priestranstvách obce počas volebnej kampane pre voľby do Národnej rady Slovenskej republiky, voľby do Európskeho parlamentu, voľby do orgánov samosprávnych krajov a voľby do orgánov samosprávy obcí.

**Čl. 2**

**Miesta a podmienky na vylepovanie volebných plagátov**

1. Kandidujúce subjekty môžu počas volebnej kampane vylepovať volebné plagáty na verejných priestranstvách obce len na týchto výlepných plochách :

a) betónový stĺp pri budove Požiarnej zbrojnice

2. Vyhradená plocha na umiestňovanie volebných plagátov počas volebnej kampane musí zodpovedať zásadám rovnosti kandidujúcich subjektov, t. j. pre všetky zaregistrované politické strany a koalície politických strán musí byť vytvorený rovnomerný priestor na umiestňovanie volebných plagátov.

3. Reálne rozdelenie vyhradenej plochy pre jednotlivé volebné plagáty obec vykoná až po zverejnení vyžrebovaných čísiel zaregistrovaných kandidátnych listín. Po zverejnení vyžrebovaných čísiel tak bude možné vyhradenú plochu rozdeliť v rovnakom pomere podľa počtu kandidujúcich subjektov.

4. Vylepovanie volebných plagátov na iných plochách a zariadeniach nie je dovolené a zakladá dôvod na vyvodenie sankcií voči porušovateľovi tohto všeobecne záväzného nariadenia.

5. Kandidujúce subjekty do 30 dní po skončení volebnej kampane sú povinné vylepené plagáty odstrániť na vlastné náklady.

**§ 3**

**Spoločné a záverečné ustanovenie**

1.Obecné zastupiteľstvo v Sihelnom sa na tomto Všeobecnom záväznom nariadení Obce Sihelné č. 3/2015 o vylepovaní volebných plagátov na verejných priestranstvách uznieslo dňa 18. 12. 2015, uznesením číslo E/4.

2. Toto nariadenie nadobúda účinnosť účinnosť 15. dňom od jeho vyvesenia na úradnej tabuli obce, t.j. dňa 4. 1. 2016

V Sihelnom dňa 1. 12. 2015

Mgr. Ľubomír Piták

starosta obce

Návrh VZN vyvesený dňa: 3. 12. 2015

Zvesený dňa: 18. 12. 2015

VZN schválené dňa: 18. 12. 2015

Schválené VZN vyvesené dňa: 21. 12. 2015